b'\n_START_ARTICLE_\nJudy Garland\n_START_SECTION_\nTalambuhay\n_START_PARAGRAPH_\nSi Judy Garland ay ipinanganak noong 10 Hunyo 1922 sa Grand Rapids, Minnesota, Estados Unidos. Siya ang bunso sa tatlong magkakapatid. Naghahanapbuhay ang kaniyang mga magulang bilang mga aktor ng bodabil. Nakilala si Frances at ang kanyang mga kapatid bilang "The Gumm Sisters" nang lumipat ang pamilya sa Lancaster, California noong Hunyo 1926._NEWLINE_Kinontrata si Garland ng Metro-Goldwyn-Mayer (MGM) noong 1935. Isang taon ang lumipas bago lumabas ang kanyang unang pelikula sa MGM, ang Every Sunday (1936). Noong 1937, habang ipinagdiriwang ng estudyo ang kaarawan ng aktor na si Clark Gable, inawit ni Garland ang awiting "You Made Me Love You (I Didn\'t Want to Do It)." Ang awiting ito ay nakakuha ng papuri. Dahil dito, isinama ang awitin sa pelikulang Broadway Melody of 1938 (1937)._NEWLINE_Nakatambal ni Garland si Mickey Rooney sa sumunod niyang pelikula, ang Thoroughbreds Don\'t Cry (1937). Ilan pa sa mga naging pelikula nila ni Rooney ay ang mga sumusunod: Love Finds Andy Hardy (1938), Babes in Arms (1939), Andy Hardy Meets Debutante (1940), Strike Up the Band (1940), Life Begins for Andy Hardy (1941), Babes on Broadway (1941), Thousands Cheer (1943), Girl Crazy (1943), at Words and Music (1948)._NEWLINE_Lubos na nakilala si Garland nang gumanap siya bilang Dorothy Gale sa The Wizard of Oz (1939). Sa pelikula na ito, inawit niya ang awiting pinamagatang "Over the Rainbow." Ilan pa sa mga sikat na pelikula ni Garland noong dekada kuwarenta ay ang mga sumusunod: Meet Me in St. Louis (1944), The Harvey Girls (1946), at Easter Parade (1948)._NEWLINE_Umalis si Garland sa MGM noong 1950. Nanomina siya sa Oscar sa kanyang pagganap bilang Esther Blodgett/Vicki Lester sa A Star is Born (1954) at Irene Wallner sa Judgment at Nuremberg (1961). Nang bumagal na ang kanyang karera sa paggawa ng pelikula, pinasok ni Garland ang telebisyon bilang isang host. Naging host siya ng The Judy Garland Show mula 1963 hanggang 1964._NEWLINE_Namatay si Garland noong 22 Hunyo 1969 sanhi ng sobrang pag-gamit sa droga (accidental drug overdose). Si Garland ay may tatlong anak: Liza Minnelli, Lorna Luft, at Joey Luft.'